Mannréttindadómstóll Evrópu komst að þeirri niðurstöðu í morgun að íslenska ríkið hafi brotið gegn ákvæði í mannréttindasáttmála Evrópu um bann við tvöfaldri refsimeðferð og tvöfaldri refsingu vegna sama atviks.
Málið höfðaði Bragi Guðmundur Kristjánsson. Eftir rannsókn skattarannsóknastjóra ríkisins voru skattar hans tekjuárin 2007 og 2008 endurmetnir og tuttugu og fimm prósenta álag lagt á þá. Málið fór síðar til Embættis sérstaks saksóknara og gaf hann út ákæru árið 2014 fyrir meiriháttar skattalagabrot sem fæli í sér að hann hefði ekki talið fram fjármagnstekjur að upphæð um áttatíu og sjö milljónir króna. Hann var dæmdur til greiðslu fjórtán milljóna króna sektar og í þriggja mánaða skilorðsbundið fangelsi. Hæstiréttur staðfesti síðar dóminn.
Ragnar Hall, lögmaður Braga, segir að dómarar Mannréttindadómstólsins hafi tekið til greina kröfu Braga um skaðabætur vegna sektarinnar sem Hæstiréttur lagði á hann í málinu og Bragi hafi þegar greitt með fyrirvara. Þannig sé ríkinu gert að greiða bætur sem svara til sektarinnar. Hann telur ekki vafa á að úrskurðurinn eigi eftir að hafa fordæmisgildi.
Það eru mál í gangi fyrir endurupptökudómstólnum nú þegar. Mál sem hafa verið dæmd hjá Mannréttindadómstólnum og reyndar fyrir dómstólunum hérna líka. Þetta mun hafa þýðingu fyrir þau.